**Lietuvos valstybės atkūrimo dienos minėjimas „Valstybės ženklai“, 2019-02-15**

Vasario 16-oji – Lietuvos valstybės atkūrimo diena. Tai nacionalinė šventė, labai reikšminga kiekvienam lietuviui, žinančiam ir gerbiančiam savo šalies praeitį. Kybartų mokyklos-darželio „Ąžuoliukas“ pedagogai, bendradarbiaudami su vaikų tėveliais, siekia mažyliams pakloti Tėvynės meilės, pilietiškumo, humaniško elgesio pamatus, puoselėti lietuvių tautos kultūrą, papročius, tradicijas ir vertybes. Visi šie siekiai buvo ryškiai matomi vasario 15 d. įstaigoje vykusiame Vasario 16-osios minėjime „Valstybės ženklai“.

Renginio organizatorė ir vedėja Aurelė Skaržinskienė minėjimą pradėjo kviesdama sugiedoti Lietuvos valstybės himną, kuris laikomas lietuvių vienybės ženklu. Vėliau visi minėjimo dalyviai buvo kviečiami prisiminti ir kitus valstybės ir valstybingumo ženklus ir simbolius: kalbą, Lietuvos Respublikos vėliavą, herbą, sostinę Vilnių ir garbingą Lietuvos praeitį menančią Gedimino pilį.

Kaip labai reikšmingas valstybingumo ženklas buvo išskirta mūsų šalies valstybinė kalba. Visą savaitę įstaigos pedagogai, kiti darbuotojai, vaikai ir jų šeimos nariai rinko gražiausius, dažniausiai jų aplinkoje skambančius lietuvių kalbos žodžius, kurie renginyje buvo pristatyti: valstybė, mama, mano, vaikas, dovana, myliu, laimė, mamytė, čeža, švelnumas, draugas, meilė.

Renginio metu paminėtos rašytojo Juozo Tumo-Vaižganto 150-osios gimimo metinės. Visą savaitę vaikai skaitė šio lietuvių literatūros klasiko knygą „Mikutis gamtininkas“, o „Boružėlių“ ir „Nykštukų“ grupės vaikai inscenizavo šio Lietuvą labai mylėjusio rašytojo pasaką „Bitės lankonės“. Renginyje iš vaikų lūpų skambėjo dainos ir eilėraščiai apie Lietuvą, jos grožį ir meilę jai.

Minėjimas, neabejotinai, daugiau ar mažiau palietė kiekvieno dalyvio širdį, skatino domėtis sava šalimi, jos ženklais simboliais, įžymiais žmonėmis ir skiepijo pasididžiavimo jausmą visu tuo.

Direktoriaus pavaduotoja ugdymui Violeta Murauskaitė